“Diskussjoni għall-progress” kienet it-tema tal-laqgħa bejn l-Assoċjazzjoni tal-Iżviluppaturi u l-Prim Ministru Joseph Muscat. Il-President tal-Assoċċazzjoni Sandro Chetcuti qal li waħda mill-affarijiet li ddejjaq l-aktar lill-iżviluppaturi hi l-burokrazija meta jiltaqgħu ma’ proċessi li huma twal wisq.  Saħaq fuq il-ħtieġa tal-effiċjenza.  Semma wkoll kif il-proposti li ressqu s-sena l-oħra għall-baġit, inċentivi għal dawk li jkunu qed jixtru propjetà għall-ewwel darba u oħrajn fil-kirjiet, ġew implimentati u rnexxew. Is-Sur Chetcuti qal ukoll li l-iżviluppaturi dejjem irrispondew għal-ħtiġijiet tal-pajjiż u issa sejrin mill-kwantità għall-kwalità. Il-Prim Ministru Joseph Muscat stqarr li l-pajjiż għadu ma wasalx fejn tidħol il-burokrazija. Semma kif b’nuqqas ta’ burokrazija wieħed ma jfissirx li l-affarijiet ma jsirux kif suppost iżda li titħaffef il-proċedura. Dr Muscat qal li filwaqt li bħalissa qed jinkiteb il-baġit għas-sena d-dieħla u l-gvern qed joqgħod attent biex ma jinħolqux mażżri għall-ġejjieni, fl-istess ħin qed jipprova jsib inċentivi oħra biex ikun hemm żvilupp ta’ kwalità. Qal ukoll li bħalissa għaddejjin l-aħħar diskussjonijiet lejn pjan il-ġdid ta’ struttura li jagħti direzzjoni fl-iżvilupp għall-20 sena li ġejjin.